د افغانستان انتخاباتو ته نړیوال غبرگونونه
په افغانستان کې د ملګرو ملتونو دفتر یوناما او د ناټو عمومي منشي ټول هغه افغانان ستایلي چې پرون یې د جمهوري ریاست په ټاکنو کې رأیه ورکړه. 
په افغانستان کې د ملگرو ملتونو د سیاسي استازي دفتر یا یوناما د شنبې په ورځ سپتمبر ٢٨ ناوخته په یوې اعلامیې کې د افغانستان له ټولو هغو کورنیو او نړیوالو ادارو مننه کړې ده چې انتخابات یې ممکن کړل. په افغانستان کې د ملګرو ملتونو د سیاسي استازي دفتر یوناما ویلي: "وخت، سړې سینې او حوصلې ته اړتیا ده، څو د انتخاباتو کمېسونونه شکایتونه وڅېړي او پایلې اعلان کړي." په خبرپاڼه کې هغه کسان غندل شوي چې د ټاکنو د بهیر لپاره یې د خنډ پېښولو هڅه وکړه. په کابل کې د امریکا سفارت هم افغانانو ته مبارکي ویلې چې په زړورتیا د تهدیدونو په اوج کې له کورونو ووتل او د خپل ډموکراتیک حق لپاره یې رأیه ورکړه. په کابل کې د امریکا سفارت پر ټوېټر لیکلي: ټول لوري په دې وخت کې چې د انتخاباتو مامورین د پایلو په نهايي کولو کار کوي، کرار واوسي او د افغانستان د قوانینو په ګډون ټولو انتخاباتي اصولو ته متعهد پاتې شي. د امریکا سفارت لیکلي: "د انتخاباتو ډموکراتیکه پروسه لا نه ده ختمه شوې او باید په حوصله د پایلو اعلان ته معطل شو." د ناټو عمومي منشي ینس سټولټنبرګ د افغانستان خلک یې ستایلي دي چې پرون په ټاکنو کې ګډون وکړ. سټولټنبرګ پر ټوېټر لیکلي: ناټو تړون په افغانستان کې سولې ته د شرایطو د برابرولو لپاره د دې هېواد ترڅنګ ولاړ دی. اروپایي اتحادیې پخپل تویټر کې د انتخاباتو ورځ د افغانستان د دیموکراسۍ لپاره د ویاړ ورځ بللې ده! اروپایي اتحادیې لیکلي "په کابل کې د اروپايي اتحادیې ډیپلوماتان د ملالۍ د رای اچونې په مرکز کې په کتار کې د خلکو د شمیر له امله ډیر خوښ دي. د ټاکنو کارمندان موجود و، ښه وړتیا یې ښودلې او خلکو سره یې مرسته کړې. امنیتي پرسونل بیداره او ډاډمن و. ټولو زموږ درناوی وکړ. د پاکستان د حکومت په رسمي بیان کې چې پرون خپور شوی، لیکل شوي پیاوړی، خپلواک او سوله ییز افغانستان غواړي او د ټولې سیمې سولې او ثبات ته یې مهم ګڼي. د افغانستان د ټاکنو خپلواک کمېسیون وایي، د رأی اچونې له مرکزونو د ولایتونو مرکزونو ته د ټاکنیزو موادو د لېږد بهیر به تر راتلونکو دریو ورځو پورې بشپړ شي. د افغانستان د ټاکنو خپلواک کمیسیون چارواکي وایي، تردې مهال د رأی اچونې د ۴۴۸۰ مرکزونو له جملې څخه د ۲۵۹۷ مرکزونو د نتایجو لومړنۍ شمېرې د کمیسیون مرکزي دفتر ته رسېدلي دي.